הוועדה המיוחדת לפניות הציבור, כנסת 25, פרוטוקול מספר 38, 2023-11-22 00:00

יצחק פינדרוס: אנחנו פותחים את הישיבה לוועדה המיוחדת לפניות הציבור, טיפול משרדי הממשלה בתלונות מפוני מלחמת 'חרבות ברזל', במלונות בים המלח, הצורך באיתור שטחים ציבוריים עבור צורכי המפונים, ישיבת מעקב, בעקבות הסיור של הוועדה בים המלח, אחד הנושאים המרכזיים שעלו זה איתור שטחי ציבור בנושאים שונים, חינוך ראינו שהתקדמו, יש לנו כמה שאלות על חינוך, אבל בשאר הנושאים, מי אחראי, מי מטפל בזה, מי אחראי גם על הגיל השלישי, גם על תעסוקה, גם על כל שאר הנושאים ועל זה זימנו היום את הוועדה

יצחק פינדרוס:  נתחיל עם משרד החינוך, אילנית שושני, בוקר טוב

אילנית שושני: בוקר טוב יושב ראש הוועדה, שלום לכולם

אילנית שושני:  במועצה אזורית תמר, משרד החינוך נערך על פי הצרכים של מפוני הדרום, בשלושה מתחמים, כאשר אנחנו נותנים מענה במתחם סולריום ים המלח ל-15 כיתות א' עד יב', נתנו מתחם נוסף למפוני קיבוץ סעד של 12 כיתות ונתנו מתחם נוסף למבנה לתנועת נוער לחינוך הבלתי פורמלי, ארבעה מבנים, בשלושת המתחמים אנחנו עבדנו מול המועצה הארצית לתכנון, לקדם להם את הפטור מהיתר ומתוכנית, כיוון שהיו שם ייעודים של מגרשים שאינם לצרכי חינוך, אולם אישרנו את שני המתחמים הראשונים, המתחם השלישי של הבלתי פורמלי, יידון בוועדה הבאה, גם תקצבנו את המתחמים האלה, התקציבים כבר הועברו למועצה

אילנית שושני:  מתחם אחד אף נפתח, המתחם שנמצא במתחם סולריום ים המלח

אילנית שושני:  סוגיית המיגון שגם אותה אנחנו תקצבנו, לוחות הזמנים של האספקה יהיו קצת מעבר, ביקשנו אישור מפיקוד העורף לדבר הזה, הוא יפתח את המתחמים של הכיתות ובמקביל פועלים להובלה של המבנים הממוגנים בכל מתחם

אילנית שושני:  אז מבחינתנו אלה היו הצרכים ואין לנו כרגע פערים שנדרשים לעוד צרכים שם

יצחק פינדרוס: אז אני אומר שני דברים, היינו בסיור שמה של כמה שעות, אכן ראינו את המתחמים, באמת עבודה מאוד יפה, גם של המועצה, גם שלכם, גם קיצור ההליכים, מתקדם מאוד יפה, דברים עובדים מאוד יפה

יצחק פינדרוס:  מה שאנחנו העלינו בוועדה שם וביקשנו בעצם על זה תשובות והעלינו את זה בפני האנשים שלכם שהיו שם והשתתפו בסיור, יש חלק מהדברים שמתבצעים הייתי אומר בפתרונות מאולתרים כאלו ואחרים, לדוגמא, קיבוץ סעד נמצא כרגע, ביסודי שלו, נמצא באוהלים, במתחם ליד המלון, אותו דבר בקיבוץ מגן, גם כן, נמצא במתחם אוהלים צמוד למלון, חלק מהדברים נמצאים במלון אחר שנמצאים בתוך המלון, אז בתוך המלון יש במסגרת עם משרד התיירות בחוזה החדש שנחתם, זה כולל לפחות חלק משטחי הציבור והתוספת של ה-25 שקל זה כולל התאחדות המלונות, האם יש לכם איזושהי אפשרות להיכנס לנעליים של לקחת אחריות על כל הפתרונות המאולתרים האלה, זאת אומרת, אין מי שישלם את החשמל שם לדוגמא בסיפור של האוהלים, אין מי שיממן את החיבורים שמה, זאת אומרת הכול נמצא שם, האם יש לכם דרך, מעבר למתחמים שבאמת, עבודה מדהימה, מהירה, זריזה, להקמת המתחמים האלה, אני כראש רשות לשעבר אני יודע גם להעריך את זה, אני יודע מה המשמעות לעשות דבר כזה בזמן כה קצר, כמו שאמרת, פיקוד העורף צריך להוציא אישור מיוחד בנושא המיגון, הכול באמת מעריכים

יצחק פינדרוס:  השאלה, אם בחלק הזה, האם יש לכם באיזושהי דרך להיכנס שם בנעליים של האחריות על הפתרונות שקיימים כרגע שם, מעבר למתחמים?     

אילנית שושני: אז ממה שאני יודעת ואני אולי צריכה לברר את זה קצת יותר לעומק, הייתה איזושהי חלוקת עבודה בין משרד החינוך לתיירות, זאת אומרת, את כל מה שנמצא בתוך מתחמי המלון אז משרד התיירות הוא זה שבעצם לקח אחריות על הדבר הזה, אני אשמח אם תהיה כאן התייחסות של משרד התיירות לעניין הזה, אני יודעת שאנחנו בעצם, זאת הייתה חלוקת העבודה ביננו ואנחנו מלווים את כל האירוע המתחמים שמחוץ מלונאים ומשרד התיירות בעצם, נותן מענה לכל מה שנמצא בתוך תחומי בתי המלון

אילנית שושני:  אני מוכנה לבדוק

יצחק פינדרוס: אכן הבעיה לא מה שנמצא בתוך המלון, אז אם כך אני מציע לבדוק, חבל שזה לא נבדק קודם, אבל אין לי טענות אלייך, ביקשתי את זה בסיור

יצחק פינדרוס:  יש פתרונות מעבר למבנה בתוך המלון, אני מכיר את החוזה של משרד התיירות, ליוונו אותו במשרד הכלכלה, בעקבות ההתנהלות בכנסת שלא משנה, הדיון עבר למשרד הכלכלה באותו דיון, כי זה דיון של משרד התיירות, אבל בתוך המתחם של המלון, זה נכון זה נמצא בחוזה, אני מדבר על מה שמעבר, כשאתה לוקח אוהלים לצורך העניין ומצמיד להם חשמל זה מחוץ למבנה המלון, מה שיש בחוזה של משרד התיירות זה בתוך מבנה המלון ולכן הדבר הסביר ביותר זה שמשרד החינוך ייקח אחריות על זה, נכון שבחוזה של משרד התיירות אפשר להשתמש בשטחים הציבוריים, אני אומר, זה קרה בשבוע שעבר בחוזה החדש זה בסדר, בסוף יש פתרונות שמעבר לדבר הזה שאין להם אבא, כמו שאמרתי אוהלים לא קשור למלון, בסוף זה לא קשור למלון זה אוהלים, חשמל לאוהלים האלה לא קשורים למלון, כל הדברים האלה לא קשורים למלון, המלון מביא את מה שיש לו, המלון אפילו הביא בורקס, אני לא מכיר בית ספר בהפסקה שיש בורקס ופירות, אבל זה בסדר גמור וכל הכבוד להם, אבל בסוף, האם אתם יכולים לקחת אחריות, באמת זה לא בדבר שבשוטף אתם עושים את זה, עושה את זה רשות מקומית, אבל כרגע אני לא רואה מי ייקח את זה, באמצעות הרשות המקומית שם תעשו את זה, אבל באיזושהי דרך צריך למצוא לזה פתרון, כי כרגע, התחושה גם של האנשים מול המלון זה שהמלון עושה להם איזושהי טובה כרגע ולא מתווכח איתם עכשיו

יצחק פינדרוס:  אני מקבל את זה שעוד לא בדקת את זה, אני מציע שתבדקי את זה מול הבנאדם שנמצא שם

אילנית שושני: אני מתנצלת

יצחק פינדרוס: בסדר, הבנאדם שנמצא שם מכיר את זה

אילנית שושני: אז אני אשמח אם זה יעבור אליי לבדיקה, זאת אומרת אני לא מכירה את ה- ואז נבדוק את גזרות האחריות שלנו - --      

יצחק פינדרוס: אתי מנהלת הוועדה תעביר לך את זה בצורה מסודרת

אילנית שושני: מצוין

יצחק פינדרוס: תודה רבה

אילנית שושני: נשיב בהקדם, אין בעיה

יצחק פינדרוס: תודה רבה לך, ממש תודה ובאמת, עבודה באמת מדהימה, כמו שאמרתי של המתחמים זו באמת עבודה יפה מאוד, גם שפו לראש המועצה שם וגם לכם

יצחק פינדרוס:  כן, אמיר וייס, משרד ראש הממשלה, שלום

אמיר וייס: בוקר טוב, אנחנו מצטערים שאנחנו בדרך, פשוט אנחנו בשטח

יצחק פינדרוס: זה בסדר גמור, כך צריך להיות, מישהו צריך לעשות את העבודה בסוף

אמיר וייס: קודם כל שמעתי מה שביקשת מנציגת משרד החינוך, כדי להתקדם עם זה, מה שאני מציע זה שדרך הנציגים בים המלח, הם ימפו את הצרכים מבחינת כל המלונות, מבחינת מה צריך וכך יהיה אפשר לראות על מה מדובר וכך יהיה אפשר להתקדם

יצחק פינדרוס: כן, אבל עשינו את זה, אם אתה זוכר שבוע שעבר בסיור, את זה עשינו

אמיר וייס: אתה היית במקום אחד, אין כרגע מיפוי של הדברים וגם דברים משתנים וכנראה, אני מניח שאתם יודעים שהוחלט להאריך את החלטת הממשלה למפונים עד 31 בדצמבר

יצחק פינדרוס: דיברנו על זה גם שבוע שעבר שאנחנו יודעים שזה אמור להיות ב-31 בדצמבר, זה לא בא אלינו בהפתעה

אמיר וייס: לא, רגע, קודם כל, ההחלטה להארכה התקבלה בממשלה אתמול בצוהריים וזה כן משפיע, אני אגיד לך למה זה משפיע, כי למשל זה משפיע, ברגע שיש את החלטת הממשלה אז כנראה הולכים לקדם את מתחם כמו של מועצה אזורית אשכול, אני אומר כמו שהקימו את בית הספר היבילי באשכול, כנראה עכשיו הולכים לקדם את הערכות בית ספר הזה לשדרות ואז זה פותח כל מיני אופציות אחרות, לכן זה בהחלט חשוב

יצחק פינדרוס: הבנתי, אני אומר שוב, זה עלה גם בוועדה שבוע שעבר ואנחנו בעצם בישיבה שאנחנו רוצים לעקוב אחרי הדברים האלה

יצחק פינדרוס:  השאלה איפה אתם כגוף שבסוף משרד ראש הממשלה מי שמתכלל, מעבר לנושא החינוך שזה הבנו, אנחנו נפנה גם אליו ואנחנו רוצים לדעת גם במקומות אחרים מה קורה, כי אנחנו רוצים ללמוד מים המלח, גם על מקומות אחרים

יצחק פינדרוס:  מה קורה בכל הנושאים האחרים, זאת אומרת הצרכים האחרים, אם זה גיל הזהב, אם זה מועדוני נוער, שמענו עכשיו תשובה בנושא של תעסוקה, האם יש לכם, בטח אחרי שמישהו הופתע-הופתע שהחלטת הממשלה הוארכה עד ה-31 בדצמבר, האם יש לכם איזושהי היערכות לנושא הזה? לשטחים הציבוריים לנושאים אחרים? זאת אומרת, כמו שאמרנו, מתחם תעסוקה, מתחם לגיל הזהב, האם לדברים האלה יש לכם גם תשובות?     

אמיר וייס: רגע, אני רוצה לחזור רגע לנקודה הקודמת, לאחר שתעשה הבחינה הזאתי ועכשיו ההחלטה לגבי שדרות וכו', אנחנו ביחד עם כל המשרדים האחרים נעשה הערכת מצב ונבדוק אם אפשר לתת לסוגייה הזאת פתרון זה בנקודה הזאת

אמיר וייס:  בנקודה של ההסכם התיירות, הסכם התיירות החדש עם השטחים הציבוריים, שיפר את כל הנושא של התשלום לשטחים הציבוריים לטובת הפונקציות השונות, זה אמור לקבל מענה ועוד דבר שהוא חדש טרי מאתמול, אתמול גם היה סיור של הוועדה לניצולי שואה, הוועדה של מירב ואנחנו ביחד עם וועדת התביעות, הולכים להביא גורם שירכז את כל הנושא של ניצולי השואה בים המלח וייתן להם מענה גם לניצולי שואה - - - כבוד היושב ראש, שמעת מה שאמרתי?     

יצחק פינדרוס: שמענו שהוועדה לניצולי השואה פנו לוועדת התביעות בעקבות הוועדה הזאת והולך להיות פתרון לניצולי השואה

יצחק פינדרוס:  אני רוצה לחזור ולחדד שוב את מה שלנו מצב בוועדה ואולי בסוף אתם יכולים להגיד לנו איפה הפערים וזה דוגמא יפה, אפשר לדבר על ניצולי שואה, אפשר לדבר על הגיל השלישי, אפשר לדבר על הנושא של החינוך הבלתי פורמלי, אפשר לדבר על הנושא של החינוך, השאלה איפה אתם רואים בסוף כראייה כוללת, כי אתם בסוף משרד ראש הממשלה וצריכים להיות עם ראיה כוללת, איפה הפערים בנושא של איך האנשים האלה חיים, הם נמצאים שם שלושה חודשים ונמצאים שלושה חודשים כמו שאמרנו, זה נוגע לתעסוקה ונוגע לגיל שלישי ונוגע לרווחה ונוגע לניצולי שואה ונוגע לכל הדברים האלה, בסוף האם יש לכם איפה יש פערים כרגע בנושאים האלה, שאיך האנשים האלה ממשיכים לחיות שמה בתקופה הקרובה בכל הנושאים האלה, אני חושב שהמכתב של המנהלת הקהילתית של מגן מדבר בעד עצמו, היא הייתה גם בישיבה שהשתתפתם שם וראיתם את הנושאים האלה, יש לזה משמעויות לאנשים שנמצאים שלושה חודשים במקום יש משמעויות ואנחנו הרי יודעים, ידענו את זה מראש, הרי אף אחד מאיתנו לא חשב שבוע שעבר, שב-22 בנובמבר אנשים חוזרים הביתה, זה לא משהו שעלה לאף אחד ולכן כולנו גם לא חיכינו להחלטת הממשלה, ידענו שהיא תהיה, מבחינה פורמלית אני מבין שמלונות לא יכולים לקבל כסף בלי החלטת ממשלה, זה בסדר גמור, הפרוצדורה בסדר, אבל בסוף אנחנו יודעים שאנשים הרי הולכים להיות שם

אמיר וייס: אז בוא אני אסביר מה קורה כרגע, מה נסגר ומה מתוכנן לטובת כל הדברים האלה, קודם כל יש הפעלה בכלל בתי המלון דרך החברה למתנ"סים, כארבעים תחומים לכל טווח הגילאים, גילאים צעירים - - -     

יצחק פינדרוס: החברה למתנ"סים היא החברה המבצעת, דרך מי זה מגיע, איזה משרד מממן את זה?     

אמיר וייס: החברה למתנ"סים היא חברה ממשלתית, היא למעשה זרוע ביצוע של משרדי החינוך והתרבות והספורט

יצחק פינדרוס: כן, אבל מי הגורם הממשלתי שעומד מאחורי הפעילות של החברה למתנ"סים, כי זה הרבה משרד החינוך זה אגף שחר

אמיר וייס: אז אני מסביר, אמרתי שוב היא הגורם המבצע, זה דבר אחד שקורה

אמיר וייס:  דבר נוסף שאמור להיפתח היום-מחר, זה גם מרכז חוסן כמו שאתם מכירים, שאמור לתת מענה טיפולי לכלל הקהילות שנמצאות בים המלח, יש שם גם מתנ"ס בפעילות, זה מתחם שאמור להיפתח היום-מחר, ממש בזמן הקרוב ושוב הוא נותן מענה לכלל קבוצות הגיל בים המלח

אמיר וייס:  דבר שלישי, פרויקט שלישי שהולך להיפתח, פרויקט מאוד גדול בעלות של מעל שלושה מיליון שקלים, זה אמור להיפתח, יש אי מול מלון נוגה, זה מתחם פעילות שהצלחנו ביחד כל המשרדים, משרד נגב-גליל, משרד התרבות והספורט, המועצה האזורית תמר ומפעל הפיס, מקימים פארק שיעבוד וייתן מענה שהוא גם לצעירים, גם לנוער, גם למבוגרים, גם לגיל שלישי, יהיו שם כל מיני הפעלות, יהיה נינג'ה, יהיה כל פעילות שאתה חושב לטובת כלל האוכלוסיות, אפשר אחר כך לשלוח מצגת בנושא, הוא נמצא כבר בעבודה, כאמור הגענו לאיגום תקציבי, הוא אמור להיפתח לקראת סוף שבוע הבא, אז זה כלל הפעולות כרגע שקיימות והחדשות שמתוכננות לכלל הגילאים, מבחינת הפעילות לים המלח

יצחק פינדרוס: זה מה שהפרויקט שהודיע היועץ של השר לנגב-גליל בישיבה הקודמת, אתה מדבר על הפרויקט הזה, נכון?     

אמיר וייס: נכון, רק שזה היה ביום חמישי, עדיין לא היו את כל האישורים וגם לא היו את כל התקציבים וכו', מה שעשינו מאז ולמעשה עד עוד ממש לפני שהתחילה הוועדה ברשותך, סגרנו את האיגום התקציבי וכמו שאמרתי זה כבר נמצא בעבודה ומי שיגיע ויסתובב שם יראה שהטרקטורים עובדים וזה כבר נמצא בעבודה, זאת אומרת זה הולך ומתקדם

יצחק פינדרוס: יפה מאוד, הנושא האחרון שנשאר פתוח מהישיבה הקודמת, זה הנושא הדומה ל- WE WORK למקום עבודה לתעסוקה, האם יש לכם איזושהו רעיון בנושא הזה? דיברנו על זה כרעיון

אמיר וייס: כן, עינב תתייחס

זינה הרמן: הנושא של תעסוקה נציין מספר דברים, ראשית, גם המועצה האזורית תמר מעסיקה גורמים מתוך המפונים בתוך המלונות, אבל זה באמת משהו קטן של כעשרה אנשים, חוץ מזה עכשיו כאשר ייפתח המתחם ביום חמישי הבא, המתחם הגדול של הפעילות שעליו דובר, שם אפשר יהיה להעסיק אנשים מתוך הקהילה

יצחק פינדרוס: לא, לא על זה דיברתי, דיברתי על מרחב שאנשים יכולים לבוא לעבוד WE WORK כזה

זינה הרמן: נציין שבהקשר של – האתר ים המלח זה נושא לא פשוט במיוחד והעובדה שנבדקו מתחמים החינוכיים לכל הגילאים זה אפשר גם הרבה תעסוקה בתוך המתחם של אנשים שהם אנשי חינוך שבעצם פועלים במקום באתר ים המלח, בהקשר הזה של חינוך ועובדים סוציאליים שמגיעים בהקשר של רווחה, אבל בעניין מתחם ה- WE WORK המתחם הוא בשיפוצים ונאמר לנו לפני יומיים שתוך עשרה ימים עד שבועיים הוא יהיה מוכן, הוא נמצא בשיפוץ מסיבי, ליד מועצה אזורית תמר

אמיר וייס: גם מי שנמצא באזור יכול לבוא ולראות את העבודה שנעשית שם

מאיר כהן: אני הייתי שם, אפשר?     

יצחק פינדרוס: כן, מאיר כהן חבר הכנסת

מאיר כהן: אני הייתי שם, זה במבנה המדורג בכניסה למועצה והם השיגו את הכסף מה שאני יודע, אני סקפטי זה לא ייקח שבוע וזה לא ייקח שבועיים, זה ייקח הרבה יותר, אז אנא תבדקו את עצמכם לפני שאתם נותנים לוועדה בכנסת- תוך שבוע-שבועיים

זינה הרמן: לנו נאמר שתוך שבועיים זה אמור לעבוד

מאיר כהן: בסדר, אז אנחנו אמורים שכשאומרים לכם תבדקו את העניין, כי אתם באים לוועדה, להציג

אמיר וייס: אנחנו היינו שם לפני יומיים, ראינו שם את העבודה ואנחנו על זה, כמו כל הדברים האחרים, אם הקימו בית ספר בתוך שבועיים שלא קם בשום מקום אחר בארץ

מאיר כהן: אני מסכים איתך, הייתי גם בבית הספר, אבל אני חושב שזה ייקח יותר זמן, רק תחזרו עם תשובה, תשאלו את ראש המועצה, אם אכן בעוד שבועיים זה יכול להיפתח

אמיר וייס: אם יהיה משהו חדש נעדכן, בסדר גמור

מאיר כהן: אחלה תשובה, אה

אמיר וייס: אומר לך את האמת

מאיר כהן: טוב, אנחנו נעשה את זה, אנחנו נתקשר לראש המועצה

יצחק פינדרוס: תודה, רק נשמח לקבל תשובה, כמו שאמרתי, לגבי הפערים בנושא של הניהול החינוך והניהול הכולל, מעבר למתחמים כמו שאמרנו, אנחנו נשמח לקבל תשובה ואנחנו גם נפנה לנציג של משרד החינוך שם, שושני

יצחק פינדרוס:  תודה רבה לכם

יצחק פינדרוס:  משרד הרווחה, מי נמצא איתנו? ציפי אמבר, מפקחת משרד הרווחה, שלום וברכה

ציפי אמבר: שלום

יצחק פינדרוס: א', אני קצת יעזור לך לקצר, אנחנו היינו שמה, ראינו את העבודה שאתם עושים וראינו את האנשים שלכם, את הנציגים שלכם, הוועדה הייתה שמה בסיור, קיבלנו פנייה לוועדה, אתם מפעילים מועדון גיל זהב ברויאל, שעובד יפה, 200-300 איש

ציפי אמבר: באמצעות חברת מטב

יצחק פינדרוס: הטענה שעולה וזה הטענות שעלו ואלו טענות של המפונים, זה מופנה אך ורק למפוני מלון רויאל, אני חושב שכמשרד ממשלתי, השאלה איך אתם מתמודדים עם הדבר הזה? זאת אומרת יש לנו שמה עשרות מלונות, זה לא מלון אחד ולא שניים, יש לנו שם 12 אלף איש מפוזרים בהרבה מלונות, לקחת מלון אחד זה קצת, זה יותר שמה מתחים, כל החברה השתנתה ברגע שהם מפונים, כל אחד מכיר את זה בנושא של מפונים, מה המשמעות של זה והשאלה איך אתם מתמודדים עם הדבר הזה? זו פנייה גם שהגיע לוועדה

ציפי אמבר: אז קודם כל, בוקר טוב, שמי ציפי, אני מפקחת אזרחים וותיקים במחוז דרום ואני נמצאת בים המלח, בעצם מהיום הראשון ללחימה

ציפי אמבר:  הטענה הזאתי אני מבינה, אשמח לדעת מאיפה היא הגיעה, יחד עם זאת זו טענה שאינה עומדת במבחן המציאות, מה שקורה המועדון פתוח לכלל האזרחים הוותיקים שנמצאים בים המלח, לצערי, כל הניסיונות שלנו להביא אותם למועדון, לא צלחו, הם לא רוצים לצאת ממתחם המלון ולכן בימים הקרובים, אנחנו עובדים בעצם על פיתוח מודלים בכל אחד מהמלונות, בין אם זה במלונות הגדולים שיש לנו ריכוז גדול שם יהיה מענה ראשי ובין אם זה במלונות הקטנים שזה יהיה מעין מועדון נודד בין מלון למלון

יצחק פינדרוס: זאת אומרת את אומרת שהטענה הזאת שהפעילות במלון רויאל הוא רק למלון רויאל? פשוט עובדתית?     

ציפי אמבר: היא אינה נכונה

יצחק פינדרוס: היא לא נכונה

ציפי אמבר: לא, ניסיתי בעצמי מספר פעמים ליצור קשר, עשיתי סיבובים בתוך המלונות עצמם, דיברנו עם אזרחים וותיקים, הם לא מעוניינים להגיע

ציפי אמבר:  אני רוצה להגיד גם שיש רכבים - - -     

יצחק פינדרוס: של משרד התחבורה

ציפי אמבר: יש את עניין הנסיעות שגם שם יש רכבים מונגשים למי שצריך עם הכיסאות גלגלים, זה עדיין לא - - -     

יצחק פינדרוס: לא מצליחים –      

ציפי אמבר: לא, לא, אני יכולה גם להבין, יש את העניין הזה של הביטחון של האזרח הוותיק שנמצא לא במקום שלו, אחרי שהבית שלו התערער, אני יכולה להבין למה היציאה מתוך המקום המוכר, זה לקחת אנשים בעצם, זה לשים אותם במלון, הכול מתערער, אז אני יכולה להבין את זה וסביב זה בעצם, אנחנו מחפשים מענים בתוך המלונות עצמם כשהם נמצאים 

מאיר כהן: ציפי שלום, מאיר כהן, מה שלומך?     

יצחק פינדרוס: השר שלך לשעבר

מאיר כהן: את בוודאי צודקת, אבל את לא אמורה להיות צודקת, את אמורה לפתור את הבעיות

מאיר כהן:  זה שאת אומרת לי הייתי שם, הייתי ברויאל והייתי בדויד והייתי בכל מקום, הייתי לפני חודש, שמעתי בדיוק את אותו הדבר, דיברתי עם מנהל האגף הנערץ עליי, הוא באמת מצוין והוא אמר לי לפני חודש, לפני 25 יום, שהם יפתחו בכל בית מלון, דיברתי אתו בדיוק על מה שאת אמרת, שיפתחו בכל בית מלון מענה, אני במקרה מטפל במעלה החמישה שאנשי נתיב העשרה נמצאים שם ומצאו מענה מקומי, יש שם גברת נציגה מהאגף שלכם, יוצאת מן הכלל, הראתה לי תוכנית של הרצאות רק לאנשי נתיב העשרה, אי אפשר, המרחק בין בית המלון הדרומי לבית המלון הצפוני, בין לאונרדו הראשון לבין, הוא בערך בערך שמונה קילומטר, אם אתם לא מעמידים שם ים של מכוניות מונגשות, הם לא יבואו, הם אנשים מבוגרים, חלקם תלויי שפה, השפות הן שונות, לכן אני מציע ואת זה הייתם כבר צריכים לעשות, תפתחו בכל מקום מענה, יש עשרה אז יש לי מישהו שמטפל לי בעשרה, יש מאה, אי אפשר לעשות משהו ריכוזי לחבר'ה שגם בתוך העיר שלהם קשה לך לנהל אותם, זאת הצעתי, תעשו את זה

יצחק פינדרוס: מאיר, אני רק מעדכן אותך, הוועדה ביום שלישי הולכת למעלה החמישה

מאיר כהן: אתם תראו את הבעיות שם, כי יש שם את נתיב העשרה ויש שם מתחים

יצחק פינדרוס: מה להערכתך, כמה זמן ייקח עד שתוכלו להיכנס לכל מלון לתת איזשהו מענה?     

ציפי אמבר: כרגע, למיטב הבנתי ההצעה יושבת בשלביה הסופיים אצל מנהל לאזרחים וותיקים, לגבי ההפעלה בפועל במלונות וזה אמור לצאת היום-מחר, כבר לאישור וזה אמור לצאת ולגבי רכבים מונגשים, העמדנו

יצחק פינדרוס: אנחנו נשמח שתדווחי לוועדה, לפני הסיור הבא שלנו שנוכל לדעת, אנחנו יוצאים לסיור יום שלישי, אבל לפני הסיור, אם תוכלי לדווח לנו ברגע שתתקבל ההחלטה

מאיר כהן: ציפי, מגיעות לכם מחמאות באופן כללי למשרד

מאיר כהן:      כן, עבודה אמרתי, אני רואה אותם בכל מקום

מאיר כהן: באמת המשרד עובד נהדר

יצחק פינדרוס: עבודה יפה ובפרט אחרי שהשר לשעבר שמכיר את האנשים אומר שזה עובד טוב אז זה

מאיר כהן: אני לא יודע, אני נמאס לי, אני כבר לא יכול להשמיץ את חובשי הכיפות, הם היחידים שעובדים

יצחק פינדרוס: די, כבר, די, אני יודע באמת מאיפה באת, עזוב אותך מאיזו מפלגה אתה, אני יודע את האמת

מאיר כהן: זה פשוט תענוג לראות את זה, אני אומר לך, באמת, פשוט תענוג לראות את זה

מאיר כהן:  אני בא עכשיו מישיבה אצל יענקלה, אצל וועדת הפנים, דברים נסגרים שם בלי להתקשקש

יצחק פינדרוס: מי עוד יש לנו על הנושא הזה? אנחנו מחכים לתשובה ממשרד החינוך, צריך לפנות לנציג שהיה שמה, לחבר בינו להנהלת המשרד, משום מה, לקח להם שבוע לדבר ביניהם, כנראה שאין טלפונים, אז הנסיעה מים המלח לירושלים לוקח שבוע, כנראה כן, שלחו לי הודעה

יצחק פינדרוס:  הילה ממשרד התיירות על הנושא של איך אתם רואים את החוזה החדש, בנושא השטחים הציבוריים? האם אנחנו עדיין בפערים? יש לנו בעיות? איפה אנחנו נמצאים? בוקר טוב

הילה גור: בוקר טוב, אז אני באמת עצרתי לפני הירידות כדי שתהיה קליטה

הילה גור:  אני נמצאת בפגישה השבועית-היומית היום, או התלת-שבועית מהשבוע הזה עם המשלט, עולים שם כל הצרכים, או נתונים שאנחנו צריכים לשפר, או לייעל

הילה גור:  כרגע אין משהו ספציפי בנוסף שעלה, גם בעקבות הפגישה שלך בשבוע שעבר יום חמישי, לא עלה משהו ספציפי שצריך לתת עליו את הדעת, לקדם, לטפל, כרגע ממה שעבר אליי

יצחק פינדרוס: ממה שאת שומעת מהמלונות, הם מרוצים מהחוזה החדש?     

הילה גור: כן, אני עכשיו בדרכי ליומיים שמה, כולל גם הבאתי עוד פעם את יחידת הבקרה שלנו, עוד פעם לעבור כמה מלונות, לבדוק, לראות, אז אנחנו על הדברים

יצחק פינדרוס: הנושא של הנזקים מתחיל, הנזקים של ה- כי העלו את זה בזמנו המלונות שיש נזקים בתוך המלונות, אתם מקבלים את זה גם את התלונות האלה?     

הילה גור: אני לא שמעתי, אני, לא שמעתי, שמעתי לפחות ממלון וורט שבוע שעבר שהייתי שם, אז הם אמרו לי שיש איזה עשרים חדרים שהם עכשיו נכנסים לשיפוץ, אבל זה משהו ספציפי, יכול להיות שיש נזקים, יכול להיות, בסדר זה יטופל, עכשיו חושבת שזה גם מעוגן בהסכם

יצחק פינדרוס: זה וורט ים המלח את מדברת, שאת אומרת בכנסת וורט זה עושה לחברי הכנסת, כי כל מי שיושן בירושלים ישן שם בימי כנסת רגילים

הילה גור: וורט בים המלח

יצחק פינדרוס: ים המלח

יצחק פינדרוס:  טוב, תודה רבה

אתי וייסבלאי: שלום, אתי ממרכז המחקר והמידע של הכנסת, הנושא של מסגרות החינוך שפועלים באוהלים, מי בעצם אחראי על הנושא הזה? על המיזוג? על החשמל שעלה קודם מול משרד החינוך שנאמר שזה בעצם משהו שנמצא באחריות, אם זה בתוך המלונות זה באחריות משרד התיירות ולא באחריותם

הילה גור: וכרגע אין בעיה בתוך המלונות, מה שדובר בוועדה עכשיו, דובר על מתחם שהוא בשטח הציבורי החיצוני, אם הבנתי נכון

יצחק פינדרוס: אנחנו דיברנו, לא, אני אחדד בדיוק על מה שדיברנו והדוגמא הייתה, בחוזה החדש ותקני אותו אם אני טועה, נכנסו ב-25 שקל הנוספים שנתנו לבנאדם, גם השטחים הציבוריים, גם הנושא של הארוחות, זה בעצם היה אמור להסדיר את זה, זה מה שעשה השר חיים כץ ומאיר עכשיו זה קצת פוגע במה שאמרת קודם, כי גם אם הוא בלי כיפה - -     

מאיר כהן: הוא עובד מצוין

יצחק פינדרוס: גם אם הוא בלי כיפה הוא עובד טוב, עובד יפה מאוד, אבל מה שראינו גם בקיבוץ סעד וגם במגן, שעשו אוהלים בחוץ ואז בא בעצם המלון ואומר אני לפי החוזה לא מחויב עכשיו לספק חשמל החוצה למתחם חדש שבניתם לי בחצר, מצד אחד, כי זה לא נמצא בהסכם ובא משרד החינוך אומר, מבחינתי זה בתוך המלון, זה משרד התיירות ופה ניסינו להבין, מי בסוף האחראיים וזה אם אני מבין נכון זה מה ששאלה מהממ"מ, כן

הילה גור: תראה, בהסכם באמת כתוב, כל השטחים הציבוריים, למעט ספא, אני אאסוף את הנתון הזה, מה שיש עכשיו בשני המלונות ואעביר הלאה, כדי באמת לוודא סופית ואני אחזיר לכם תשובה

יצחק פינדרוס: אני מציע שבאמת, גם בעקבות הפגישה שהייתה לנו עם שר החינוך שגם מאיר כהן היה שם בוועדת החינוך, כל פער שאתם רואים מול משרד החינוך, אמור להיות מתוקצב על ידי משרד החינוך, זאת אומרת זה לא אמור להיות, זה לא עוול של משרד התיירות, זה שמשרד התיירות התנדב ואמר אני חותם חוזים עם המלונות, שאפו כל הכבוד לשר, בסוף האחראי על החינוך הוא משרד החינוך ולכן אני מציע שאתם, גם בחפ"קים אצלכם וגם אנחנו בוועדה, תציפו מול המשרדים צרכים, זאת אומרת, אל תתבלבלו, תגידו, חבר'ה זה לא בחוזה, יואיל בטובו משרד הרווחה, משרד החינוך, משרד לאזרחים וותיקים, משרד לנגב והגליל, לא משנה מי, לתקצב את הדבר הזה ואני אסביר גם למה זה כל כך בולט, בסוף אותו מנהל מלון כשהוא מתנדב זה נראה אחרת לגמרי מאשר כשהוא מחויב, מדינת ישראל מחויבת לתת חינוך, מחויבת לתת רווחה, זה לא יכול להיות שמנהל המלון מרגיש לא בנוח, הוא לא יגיד לאנשים, חבר'ה אל תלמדו ותסתובבו לי בלובי, זה צריך להיות מוסדר, נכון שזה לא תפקידכם, אבל תציפו את זה, בגלל שאתם עומדים מול המלונות, תציפו את הדברים האלה בשביל שהדבר הזה לא ייווצר, כי בסוף נוצרות אי נעימויות, יושב מנהל קהילה והוא צריך להתחנן למנהל המלון ולקבל ממנו טובה ושאפו למנהל המלון שהוא נחמד והוא לא מנהל אתו התחשבנות ואת מכירה את זה, רוב מנהלי המלונות גם לפני החוזים, לא ניהלו חשבונאות על כל חדר, רוב, יש מקומות אולי יותר ולכן אני מציע שתציפו את זה ואני חושב שזה מה שהיא התכוונה שהעלתה את זה

הילה גור: אני יכולה להוסיף בבקשה עוד משהו

יצחק פינדרוס: כן, בשמחה

הילה גור: בהיגיון שלי, בסופו של דבר, הפעלה של בתי ספר במקור שלהם, היו מתוקצבים לחשמל וכל התחזוקה על ידי משרד החינוך אני מבינה, אז אם כרגע ההצעה הזאתי לא נמצאת במקום המקור, היא צריכה להיות עכשיו במקור החדש

יצחק פינדרוס: בדיוק

הילה גור: אז הצלחנו להכניס לחוזה חלק מהדברים, אבל - - -     

יצחק פינדרוס: נכון, אבל מי שצריך לשפות את זה משרד החינוך, נכון, בדיוק זה מה שאמרנו לפני שבועיים, גם אני וגם מאיר כהן, למשרד החינוך, בישיבה בוועדת חינוך וזה בדיוק מה שבאנו לבדוק בים המלח וזה בדיוק מה שאנחנו מצפים שייקרה, משרד התיירות יציף למשרד החינוך יגיד, חבר'ה, כל הכבוד לכם, אתם שילמתם חשמל ומים במועצה אזורית אשכול, במועצה אזורית מרחבים, במועצה אזורית שדות נגב, תואילו בטובכם, גם היום לעשות את הדבר הזה, בדיוק אמרת את הדברים בדיוק בצורה הכי נכונה ואין שום סיבה שמשרד החינוך באיזשהו מקום יברחו מהאחריות הזאת

יצחק פינדרוס:  אז תודה רבה ותמשיכו לעשות את העבודה הטובה שלכם

יצחק פינדרוס:  לאן אנחנו עוברים אתי?     

אתי שבתאי: משרד האוצר, משרד האנרגיה, אם צריך

יצחק פינדרוס: טוב, אז אני אסכם את הישיבה הזאתי, אין שום סיבה לזה, אנחנו נסכם ככה, אנחנו נצא לסיור, אחרי הסיור בים המלח, באמת העבודה המדהימה שעושה יושב ראש המועצה, שאפו, אין מילים, מאיר אתה גם כשהיית ראש רשות, אתה יודע מה המשמעות של ראש רשות שנכנס מתחת לאלונקה ועושה הכול בשביל לקדם ומתנהג, כאילו זה תושבים שלו מבטן ומלידה וזה בוחרים שלו והם לא בוחרים שלו, הוא עושה את זה, עושה עבודה, באמת, עבודה קודש

יצחק פינדרוס:  אנחנו עדיין לא קיבלנו תשובות על הפערים בנושא של השטחים הציבוריים, מעבר לדבר הנחמד הזה שהכניסו בחוזה, בסוף, המשרדים צריכים לקחת אחריות ואני מדבר גם על משרד הרווחה, גם על משרד החינוך, גם אזרחים וותיקים, כל המשרדים

יצחק פינדרוס:  אנחנו נמשיך את הישיבה, גם בסיור במעלה החמישה ומאיר אני אשמח מאד שתצטרף אלינו למעלה החמישה

מאיר כהן: באיזה יום זה?     

יצחק פינדרוס: תעבירי למאיר, ביום חמישי, אנחנו נמשיך לעקוב, נמשיך לעבור את המלונות, תודה רבה לאתי, תודה רבה לממ"מ שמלווה אותנו בעניין הזה, תודה מאיר שהצטרפת

יצחק פינדרוס:  הישיבה נעולה, תודה